Mosie se uitslag gee ‘ware hoop’ vir 2019Pres. Jacob Zuma. Foto: Kopano Tlape/GCIS Pieter Groenewald, leier van die VF Plus, meen ŉ beduidende hoeveelheid ANC-parlementslede was Dinsdagaand bereid om teen hulle president te stem. “Dit is ŉ duidelike bevestiging van die ernstige verdeeldheid binne die ANC en is beslis die begin van verdere verbrokkeling en faksievorming,” het Groenewald laat hoor. Groenewald meen van die ANC se 249 parlementslede was net 198 bereid om die president te steun. “Dit beteken dat tussen 30 en 40 ANC-parlementslede bereid was om saam met die opposisie te stem.” Groenewald meen die uitslag maak dit duidelik dat Suid-Afrika ŉ nuwe politieke rigting begin inslaan wat ware hoop gee dat die ANC wel in 2019 deur ŉ koalisie van opposisiepartye by die stembus verslaan kan word. Groenewald het in sy toespraak voor die stemming aan ANC-parlementslede gesê as hulle nie help om van pres. Zuma ontslae te raak nie, sal hulle ŉ sterk boodskap na die mense van die land stuur dat die probleem nie net die president is nie, maar die ANC-regering self. Hy meen verder die ANC-lede wat in die proses gekies het om ŉ korrupte president te steun, moet deeglik besef dat hul keuse onafwendbaar tot die ondergang van die ANC sal lei.